b'\n_START_ARTICLE_\nPilaster\n_START_PARAGRAPH_\nPilaster je arhitekturni element v klasi\xc4\x8dni arhitekturi, ki ima le okrasno funkcijo. Deluje kot stenski slop ali navidezni steber in artikulira tudi obseg zidu (izstopa iz stene in je njen del). Izjemoma lahko sodeluje kot steber ali opornik, ki podpira strukturo sten in streh._NEWLINE_Leon Battista Alberti pravi, da je uporaba pilastra dopolnitev arhitekture stene, Rudolf Wittkower pa je zapisal: \xc2\xbbpilaster je logi\xc4\x8dno preoblikovanje stebra za dekoracijo stene. Opredelimo ha lahko kot splo\xc5\xa1\xc4\x8den steber, ki je izgubil svojo tridimenzionalno in otipno vrednost.\xc2\xab_NEWLINE_Pilaster se \xc4\x8dleni na bazo, trup in kapitel, lahko ima tudi arhitrav ali friz, tudi z reliefom ali splo\xc5\xa1\xc4\x8den ob steno. _NEWLINE_Pilastri se pogosto pojavljajo na straneh vratnih okvirjev ali okenskih odprtin na fasadi stavbe. V\xc4\x8dasih so v paru s stebrom, neposredno pred njim na neki razdalji od stene in podpirajo strukturo strehe ali portika. Te vertikalne elemente lahko uporabimo tudi za podporo ugreznjenega timpanona okoli vrat. Pilaster se lahko nadomesti z okrasnimi nosilci, ki podpirajo arhitrav ali balkon nad vrati._NEWLINE_Ko se pojavi pilaster v vogalu kri\xc5\xbeanja dveh sten temu re\xc4\x8demo canton._NEWLINE_Tako kot steber, ima tudi pilaster lahko gladko ali nagubano povr\xc5\xa1ino in so lahko zastopani v kateremkoli arhitekturnem slogu._NEWLINE_V gr\xc5\xa1ki arhitektura je pilaster zelo redek pojav. Videti jo je mogo\xc4\x8de v ostenju notranjega dvori\xc5\xa1\xc4\x8da Apolonovega templja v Didimi (300 pr. n. \xc5\xa1t.), v katerem gostota pilastrov daje arhitekturi ritem. Podoben pilastru je v gr\xc5\xa1ki arhitekturi \xc4\x8delni zaklju\xc4\x8dek stene imenovan anta, ki je rahlo odebeljen in izstopa iz stene._NEWLINE_V rimski arhitekturi je bil pilaster pogosto uporabljan stavbni \xc4\x8dlen. Pojavil se je kot motiv arkade ali kolonade ob izteku v ostenje. Bogato okra\xc5\xa1en z reliefi se je pojavil v obodu oltarja miru - ara pacis Augustae v Rimu._NEWLINE_V \xc4\x8dasu renesanse in baroka so arhitekti uporabili vrsto oblik pilastrov. Pilastri se lahko pojavijo visoki preko dveh nadstropij in tako povezujejo nadstropja v eno enoto. V baroku pilaster ni ve\xc4\x8d raven in njegova ploskev vzporedna s steno ampak se za\xc4\x8dne ta ploskev sukati in kriviti, kar zagotavlja slikovitost._NEWLINE_Moda uporabe tega elementa iz anti\xc4\x8dne gr\xc5\xa1ke in rimske arhitekture je bila sprejeta v italijanski renesansi in si pridobila veliko popularnost v obdobju poznega 18. in zgodnjega 19. stoletja, predvsem v severni Evropi in Zdru\xc5\xbeenih dr\xc5\xbeavah Amerike. Pojavlja pa se tudi v sodobni arhitekturi.'